## Odluka Ustavnog suda Republike Hrvatske broj U-III-753/2000 od 19. prosinca 2001.

### NN 7/2002 (23.1.2002.), Odluka Ustavnog suda Republike Hrvatske broj U-III-753/2000 od 19. prosinca 2001.

# USTAVNI SUD REPUBLIKE HRVATSKE

209

Ustavni sud Republike Hrvatske u Vijeću petorice za odlu­či­vanje o
ustavnim tužbama, u sastavu sudac Jasna Omejec, pred­sjednik Vijeća, te suci
Marijan Hranjski, Mario Kos, Ivan Mrkonjić i Vice Vukojević, članovi Vijeća,
odlučujući o ustavnoj tužbi K. O. iz Č., na sjednici Vijeća održanoj 19.
prosinca 2001. godine, jednoglasno je donio

## ODLUKU

I. Ustavna tužba se usvaja.

II. Ukida se presuda Upravnog
suda Republike Hrvatske, broj: Us-8921/1999-3 od 16. prosinca 1999. godine, te
se predmet vraća Upravnom sudu na ponovni postupak.

```
Obrazloženje
```

1. Ustavnom tužbom podnositelj osporava presudu Upravnog suda Republike
Hrvatske, broj: Us-8921/1999-3 od 16. prosinca 1999. godine. Tom presudom uvažena
je u upravnom sporu tužba Ministarstva financija Republike Hrvatske i poništeno
rješenje Državnog ravnateljstva za državnu upravu i lokalnu samoupravu
Republike Hrvatske, Upravne inspekcije, klasa: UP/I-112-01/99-01/5, ur. broj:
512-02-03/3-99-1 od 22. srpnja 1999. godine. Navedenim je rješenjem Upravne
inspekcije, rješavajući po zahtjevu podnositelja ustavne tužbe za provedbu
nadzora radi ostvarivanja prava prednosti pri zapošljavanju, utvrđeno da je rješenjem
Ministarstva financija Republike Hrvatske, klasa: UP/I-112-02/99-01/120, ur.
broj: 513-0271820/3-99-1 od 31. ožujka 1999. godine, kojim je u državnu službu
na službeničko mjesto mlađi pristav I. vrste zvanja u Ministarstvu financija,
Carinska uprava, Carinarnica R., Carinska ispostava P., primljena K. B.,
povrijeđeno pravo prednosti pri zapošljavanju podnositelju ustavne tužbe, inače
razvojačenom branitelju, te da navedeno rješenje od dana pravomoćnosti
osporenog rješenja nema pravnog učinka.

2. Podnositelj smatra da su
navedenom presudom Upravnog suda povrijeđene odredbe članka 19. stavka 1. i članka
54. stavka 2. Ustava Republike Hrvatske, a time i njegova prava koja naziva
ustavnim pravima.

Do povrede navedenih ustavnih prava, prema mišljenju podnositelja, došlo
je kako u postupku pred upravnim tijelom u svezi s prijmom u državnu službu,
tako i u postupku pred Upravnim sudom. Prema mišljenju podnositelja nadležno je
upravno tijelo pogrešno primijenilo odredbe tada važećeg Zakona o državnim službenicima
i namještenicima i o plaćama nositelja pravosudnih dužnosti (»Narodne novine«,
broj 74/94, 7/95, 23/95, 75/95 i 86/98), dok je Upravni sud suprotno odredbi članka
30. Zakona o upravnim sporovima (»Narodne novine«, broj 53/91, 9/92 i 77/93,
nastavno: ZUS), donio presudu kojom se tužba Ministarstva financija uvažava i
poništio rješenje kojim se utvrđuje da je podnositelju povrijeđeno pravo na
prednost pri zapošljavanju, premda tužba nije bila pravodobna.

*Ustavna tužba je osnovana.*

3. Suglasno odredbi članka 128. alineje 4. Ustava, Ustavni sud ovlašten
je štititi ljudska prava i temeljne slobode građanina. Odredbom članka 59. Ustavnog
zakona o Ustavnom sudu Republike Hrvatske (»Narodne novine«, broj 99/99,
nastavno: Ustavni zakon), svaka fizička i pravna osoba može po iscrpljivanju
dopuštenog pravnog puta podnijeti Ustavnom sudu ustavnu tužbu ako smatra da joj
je odlukom sudbene, upravne vlasti ili drugih tijela koja imaju javne ovlasti,
povrijeđeno jedno od njenih Ustavom utvrđenih sloboda i prava čovjeka i građanina.

4. Odredbom članka 70. Ustavnog zakona propisano je da će Ustavni sud,
ako utvrdi da su ustavna prava ili slobode podnositelja ustavne tužbe povrijeđeni
osporenim aktom, ukinuti osporeni akt i predmet vratiti nadležnom tijelu na
ponovni postupak.

5. U ustavnosudskom postupku pribavljen je spis upravnog tijela i
Upravnog suda. Prema prijemnom štambilju Ministarstva financija proizlazi da je
rješenje Državnog ravnateljstva za državnu upravu i lokalnu samoupravu
Republike Hrvatske, Upravne inspekcije, klasa: UP/I-112-01/99-01/01-5, ur.
broj: 512-02-03/3-99-1 od 22. srpnja 1999. godine dostavljeno tom Ministarstvu
dana 28. srpnja 1999. godine. Tužba Upravnom sudu podnesena je putem pošte
preporučenom pismovnom pošiljkom, dana 31. kolovoza 1999. godine (prema
prijamnom štambilju Upravnog suda), dakle izvan roka propisanog odredbom članka
24. ZUS-a.

6. Prema odredbi članka 24.
stavka 1. ZUS-a tužba se podnosi u roku od 30 dana od dana dostave upravnog
akta stranci koja je podnosi, dok je odredbom stavka 2. propisano da rok iz
stavka 1. toga članka važi i za organ ovlašten za podnošenje tužbe ako mu je
upravni akt dostavljen.

7. Sukladno odredbi članka
30. stavka 1. točke 1. ZUS-a sud će rješenjem odbaciti tužbu ako utvrdi da je
tužba podnesena nepravodobno (članak 24.) ili prije vremena (članak 26.). Prema
odredbi stavka 2. istog članka zbog razloga iz stavka 1. toga članka sud će
odbaciti tužbu u svakom stadiju postupka.

8. Analizom navoda ustavne tužbe,
predmeta spisa i presude Upravnog suda, Ustavni sud je utvrdio da je osporena
presuda Upravnog suda donesena suprotno odredbama ZUS-a, te da su takvom
odlukom podnositelju ustavne tužbe povrijeđena ustavna prava iz članka 14.
stavka 2. i članka 26. Ustava Republike Hr­vat­ske.

9. Naime, u konkretnom se slučaju meritornom sudskom odlukom povodom
nepravodobne tužbe u upravnom sporu, pruža sudska zaštita na štetu podnositelja
ustavne tužbe kao zainteresirane stranke. To stoga jer se osporenom presudom
poništava rješenje Državnog ravnateljstva za državnu upravu i lokalnu
samoupravu Republike Hrvatske, Upravne inspekcije, klasa:
UP/I-112-01/99-01/01-5, ur. broj: 512-02-03/3-99-1 od 22. srpnja 1999. godine,
a kojim se utvrđuje da je podnositelju ustavne tužbe, rješenjem Ministarstva
financija, klasa: UP/I-112-02/99-01/120, ur. broj: 515-02-03/3-99-1 od 22.
srpnja 1999. godine, povrijeđeno pravo prednosti pri zapošljavanju.

Slijedom navedenog, ovaj Sud
nalazi da je osporenom presudom Upravnog suda Republike Hrvatske donesenoj
suprotno odredbama ZUS-a, podnositelju ustavne tužbe povrijeđeno ustavno
jamstvo na jednakost pred zakonom iz članka 14. Ustava, kao i ustavno pravo iz članka
26. Ustava koje određuje da su svi građani jednaki pred sudovima i drugim državnim
i inim tijelima koja imaju javne ovlasti.

10. Slijedom iznijetog,
temeljem odredaba članaka 69. i 72. Ustavnog zakona, odlučeno je kao u izreci.

Broj: U-III-753/2000
Zagreb, 19. prosinca 2001.

USTAVNI SUD REPUBLIKE HRVATSKE

Predsjednik Vijeća
**dr. sc. Jasna Omejec,** v. r.

Odluka, NN 7/2002-209